Μια περιπέτεια που κρατά εδώ και 14 χρόνια ζει ένας πολίτης, ο οποίος θεωρείται νεκρός – λόγω συνωνυμίας – και αδυνατεί να αποδείξει το αντίθετο.

Ο Γιάννης Διαμαντής για κακή του τύχη είχε το ίδιο όνομα, επίθετο, πατρώνυμο και μητρώνυμο με κάποιον άλλον, ο οποίος έχασε την ζωή του πριν 14 χρόνια. Αυτές οι ομοιότητες οδήγησαν τον δήμο του Αιγάλεω, όπου είναι δημότης, να τον διαγράψει από τα στοιχεία του, νομίζοντας πως είναι ο νεκρός.

Ο κ. Διαμαντής ανακάλυψε το λάθος πηγαίνοντας να ψηφίσει και προς μεγάλη του έκπληξη έμαθε ότι... δεν ζει πλέον. Κάνοντας μια μικρή έρευνα εντόπισε τον πραγματικό θανόντα, όμως αυτό δεν έβαλε τέλος στην ταλαιπωρία του.

Μιλώντας στην τηλεόραση του ΑΝΤ1 ο κ.Διαμαντής και η σύζυγός του περιέγραψαν όλο τον χρονικό της περιπέτειας τους.

Αρχικά απευθύνθηκαν στον δήμο Αιγάλεω, ο οποίος ως μη αρμόδιος, τους έστειλε στο ληξιαρχείο Αθηνών, από εκεί εστάλησαν στον Εισαγγελέα, ο οποίος τους ενημέρωσε πως θα πρέπει να πάνε σε δικαστήριο, να γίνει δίκη και να διορθωθούν τα στοιχεία του.

Το δικαστήριο έγινε πράγματι, όμως η απόφαση ήταν απορριπτική με αιτιολόγηση πως τη διόρθωση του λάθους δεν μπορεί να την ζητάει ο εν ζωή Γιάννης Διαμαντής, αλλά ο... νεκρός.

Η κατάσταση έχει δημιουργήσει μεγάλα προβλήματα στην οικογένεια όλα αυτά τα χρόνια, με την κ. Διαμαντή να περιγράφει την αδυναμία του συζύγου της να λάβει οικογενειακό επίδομα ή ακόμη να λάβει την κληρονομία που του άφησε ο πατέρας του.

Όλο αυτό το διάστημα ο κ. Διαμαντής κάνει κανονικά φορολογικές δηλώσεις όμως, καθώς για την Εφορία είναι ακόμη εν ζωή. Πλέον περιμένει ακόμη ένα δικαστήριο που ίσως διορθώσει το χρόνιο πρόβλημά και τον επαναφέρει στον κόσμο των ζωντανών.